Сесар Вайехо
Един човек минава с хляб на свойто рамо…

Превод от испански: Александър Муратов, Атанас Далчев, 1968

chitanka.info

Един човек минава с хляб на свойто рамо.

Ще пиша ли подир това за моя двойник само?

Друг сяда, чеше се, от мишницата вади въшка, зъл я смазва.

С какво нахалство за психоанализата ще приказвам?

В гръдта ми друг се втурна със тояга във ръката.

Как да говоря с лекаря тогава за Сократа?

Поведен от едно дете, минава старец хром.

Възможно ли е после да чета Андре Брьотон?

Друг зъзне, кашля дрезгаво, кръв храчи час по час.

Как да загатна тук за някакво дълбоко Аз?

Кори и кости търси друг старателно в калта.

Кажете как да пиша после за безкрайността?

Един зидар от стряхата е паднал и разбил глава.

Ще трябва ли метафората аз да подновя?

Краде търговецът по грам от всички хора.

Как после за четвърто измерение да говоря?

Един банкер по правило баланса си подправя.

С какво лице да плача във театъра тогава?

Спи сиромах един със крак върху гърба си.

Да разговарям ли със някои за Пика̀со?

На погребение отива някой с вопъл и боязън.

Как после в Академията да вляза?

Почиства някой пушката си в кухненския кът.

С какво нахалство да говоря за света отвъд?

Минава някой и на пръсти смята шепнешком.

Как за неАзът да говоря аз без викове и стон?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.